Prema podacima SZO svake godine od malarije umre milion ljudi
Fondacija Gejts pomaže «OneWorld Health», neprofitnu kompaniju koja traga za postojećim lekovima kojima bi mogle da se leče zapuštene b
Fondacija Bila i Melinde Gejts je nedavno dala 258 miliona dolara za istraživanje malarije. Prema podacima Svetske zdravstvene organizacije, svake godine od malarije umre milion ljudi. Fondacija Gejts takođe pomaže «OneWorld Health», neprofitnu kompaniju koja traga za postojećim lekovima kojima bi mogle da se leče zapuštene bolesti u zemljama u razvoju. Malariju i mnoge bolesti prenose komarci, muve, krplji i drugi paraziti. Crna groznica, na primer, gotovo da je potpuno fatalna. Od elefantijazisa, prema Svetskoj zdravstvenoj organizaciji, strada više od 120 miliona ljudi. Od rečnog slepila, koje širi crna mušica, oslepi gotovo 18 miliona. Od tih bolesti stradaju milioni siromašnih stanovnika Afrike, Azije i Zapadnog Pacifika i delova Kariba i Južne Amerike. Većina farmaceutskih kompanija ne proizvodi lekove za ljude koji ne mogu da ih plate. Nikolas de Torente je izvršni direktor američkog ogranka organizacije Lekari bez granica. «Ti ljudi ne predstavljaju tržište. Na njima nema zarade», objašnjava De Torente. «OneWorld Health», neprofitna farmaceutska kompanija stacionirana u San Francisku u Kaliforniji, sada počinje da posvećuje pažnju parazitskim oboljenjima. Osnivač kompanije, Viktorija Hejl, bivši farmaceut, odlučila je da počne da traga za postojećim lekovima koji više nisu zaštićeni, koji bi mogli da se koriste za lečenje ovih zapuštenih bolesti. Njena prva meta je crna groznica. «Iskrvavite i umrete. To je užasna smrt», kaže Viktorija Hejl. Zahvaljujući jednom leku koji više nije zaštićen i novcu iz Fondacije Bila i Melinde Gejts, tokom kliničkih testova u Indiji izlečeno je 94 odsto pacijenata. Bez obzira što je to veliki napredak, Viktorija Hejl kaže da ima još mnogo nerešenih problema. «Problem sa zaraznim bolestima je to što se prenosilac menja. Mutira. Razvija otpornost. Zbog toga treba da razvijate nove lekove. A upravo je to ono što se ne radi.» Farmaceutske kompanije posluju da bi zaradile. Ipak, neke pokušavaju da pomognu sirotinji. Džeri Starčio, iz «Merka», kaže da je ta kompanija uzela jedan postojeći lek za pse i pretvorila ga u efikasno sredstvo za lečenje rečnog slepila kod ljudi. «Imali smo sreću da pronađemo nešto što dejstvuje i uradili smo sve što smo mogli da ga učinimo dostupnim. U stvari, poklonili smo više od milijardu tableta», kaže potpredsednik «Merka». Bez obzira na to, u bolesti koje pogađaju 90 odsto svetskog stanovništva, ulaže se svega 10 odsto zdravstvenog fonda. Većina novca otpada na oboljenja zapadne hemisfere: srčane bolesti, probleme sa varenjem i – erektivne poremećaje. «Rekla bih da u rešavanju ovih sistemskih problema ne treba krenuti od menjanja tog ogromnog već odomaćenog sistema, nego treba uspostaviti sistem koji dejstvuje pomoću onoga što već postoji», kaže Viktorija Hejl, a dobro je što je taj težak posao bar započet.